ખાસ કરીને આ રમત છોકરીઓ રમતી હોય છે. જોકે તેનો મતલબ એ નથી કે છોકરાઓ ન રમી શકે. આ રમત રમવાની પણ મજા આવે છે અને સાથે કસરત પણ થાય છે. ચોકથી દસ કે બાર પગથિયાં દોરવાનાં હોય છે. એક નાનો પથ્થર લઈને તેની કૂકરી બનાવવાની હોય છે. વારાફરતી દરેક પગથિયામાં આ કૂકરી નાખવાની. જે પગથિયામાં કૂકરી હોય તેને કૂદીને બીજાં પગથિયાં પાર કરવાનાં. જો દાવ લેતી વખતે પગ દોરેલા પગથિયાની લીટીને અડી જાય તો ખેલાડી આઉટ ગણાય છે. આ રમત બીજી રીતે પણ રમાય છે. જેમાં એક મોટું રાઉન્ડ કરવાનું હોય છે અને રાઉન્ડમાં ઊભા રહીને કૂકરી નાખવાની હોય છે. કૂકરી જ્યાં પડે ત્યાં જઈ લંગડી લેતાં લેતાં કૂકરીને પગ મારીને રાઉન્ડમાં પરત લાવવાની હોય છે, જેને ગોકુળિયું કહેવાય છે.